SL Uradni list Evropske unije C 139/13

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 139/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„RUCAVAS BALTAIS SVIESTS“

EU št.: PGI-LV-02170 – 18.3.2016

ZOP ( ) ZGO ( X )

1. Ime

„Rucavas baltais sviests“

2. Država članica ali tretja država

Latvija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

„Rucavas baltais sviests“ je homogeno, mehko in prožno polmastno maslo.

Fizikalne in kemične lastnosti

Okus: rahlo kiselkast, lahek, z okusom in aromami sveže pinjenega masla.

Aroma: čista, značilna za mlečne maščobe, brez tujih arom in okusov.

Barva: bela do rumena z opazno neenakomerno obarvanostjo zaradi neenakomerne porazdelitve kapljic pinjenca.

Tekstura: mehka, penasta, z različno velikimi vidnimi kapljicami pinjenca, ki se ob mehanskem stiskanju izločijo.

Vsebnostjo maščobe med 39 in 41 %.

Rok uporabnosti: tri dni po izdelavi.

3.3 Krma (samo za proizvode živalskega izvora) in surovine (samo za predelane proizvode)

Za uporabljeno krmo in njeno kakovost ne obstajajo nobena pravila.

Uporabljajo se naslednje surovine: dobro ohlajena gosta smetana (vsebnost maščobe najmanj med 35 in 40 %), mleko ali kislo mleko, sol. Maslo „Rucavas baltais sviests“ se izdeluje iz smetane in mleka ali posnetega kislega mleka, ki nastane s predelavo mleka.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje (pridobivanje in hlajenje mleka, ločevanje mleka in pridobivanje smetane, izdelava masla) je treba izvajati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Svetlo maslo (baltais sviests) se tradicionalno takoj po pinjenju zaužije skupaj z na pari kuhanim krompirjem ali kot namaz na rženem kruhu. Samo takoj po izdelavi je namreč prave teksture, ki je prožna in zračna. Za potrebe trga se maslo takoj zapakira v nepredušno zaprte posode ali v aluminijasto folijo (da se ohranijo temperatura in lastnosti masla, kakršne so ob izdelavi, ter zagotovijo enakomerna kakovost in organoleptične lastnosti proizvoda).

Za ohranjanje kakovosti in organoleptičnih lastnosti je treba maslo nujno zapakirati na zadevnem geografskem območju takoj po izdelavi. Samo tako se lahko nespremenjeno ohrani 3 dni.

3.6 Posebna pravila za označevanje proizvoda, za katerega se uporablja registrirano ime

Označba „Rucavas baltais sviests“ se uporablja za označevanje masla, namenjenega prodaji, zato mora biti označba pri prodaji na debelo in drobno vidna na embalaži proizvoda ali v njegovi bližini.

4. Jedrnata opredelitev geografskega območja

Občina Rucava je v Latviji, na jugozahodu regije Kurzeme. Meji na občine Nīca, Grobiņa in Priekule ter na okraja Skuodas in Klaipėda v latvijskem okrožju Klaipėda.

5. Povezava z geografskim območjem

Osnovna povezava z geografskim območjem temelji na slovesu proizvoda, ki izhaja iz starodavnih tradicij in posebnih metod izdelave.

Metoda izdelave proizvoda se od konca 19. stoletja ni spreminjala in celotni postopek se še vedno izvaja ročno, z mešanjem mase v skledi s pomočjo lesene žlice. Poseben okus in kakovost proizvoda zagotavlja dejstvo, da se pinjenec vmeša v maso, ki se ji med ohlajanjem doda mleko ali kislo mleko.

Maslo „Rucavas baltais sviests“ se doma izdeluje od konca 19. stoletja. Recept se prenaša iz roda v rod. V preteklosti je bil na pari kuhan krompir s svetlim maslom najcenejša oziroma včasih tudi osnovna hrana, saj je imelo vsako gospodinjstvo kravo in torej tudi mleko. Še danes skoraj vsako gospodinjstvo izdeluje lastno maslo „Rucavas baltais sviests“. Njegova izdelava je bila v regiji že v preteklosti zelo pomembna, kar se je ohranilo do danes, saj najpomembnejši sektor ostaja kmetijstvo z živinorejo, za Rucavo pa sta zlasti značilna proizvodnja in uživanje mlečnih proizvodov.

V študiji o tradicionalni mlečni proizvodnji v Latviji z naslovom „Latviešu tradicionālā piensaimniecība“ (str. 123) etnografinja in zgodovinarka Linda Dumpe navaja, da se svetlo maslo izdeluje samo v Rucavi („v regiji Kurzeme, natančneje v njenem jugozahodnem delu“), in sicer po posebni metodi: „Pogreta smetana se v skledi meša z eno oziroma dvema žlicama. Včasih se je skleda s smetano pustila v posodi vroče vode, na koncu pa se je vmešalo kislo mleko.“„Drugod po Latviji se svetlo maslo ne izdeluje. Nehote se lahko dobi ob vročem dnevu pri pinjenju smetane, ki ni dovolj ohlajena.“ V Rucavi pa ima izdelek pomembno mesto in je skupaj z rženim kruhom glavni proizvod občine, ki ga postrežejo tudi ob obiskih najvišjih državnih dostojanstvenikov in drugih častnih gostov. Tako so na primer oktobra 1935 predsednik A. Kviesis, predsednik vlade K. Ulmanis, podpredsednik vlade M. Skujenieks, obrambni minister J. Balodis, kmetijski minister J. Birznieks in vrhovni poveljnik oboroženih sil K. Berķis obiskali tabor v Kurzemu, kjer so jim ob vhodu v tabor podarili hlebec rženega kruha in leseno pinjo s svetlim kurzemskim maslom – Zemnieku veltes vadoņiem (Kmetijski proizvodi za dostojanstvenike) (Časopis „Rīts“, št. 282–a, 1935).

Člani kulturnega centra za ohranjanje tradicije Rucava, ustanovljenega leta 2004, ob praznikih pokažejo svoja znanja in spretnosti pri izdelavi masla „Rucavas baltais sviests“ ter organizirajo njegove degustacije v okviru različnih programov kulturnega izobraževanja, kot sta „Rucavas goda mielasts“ (banket v čast Rucave) in „Vakarēšana“ (tradicionalna večerja).

Sloves proizvoda potrjujejo tudi objave v regionalnih tiskanih medijih ter v zloženkah, videih in turističnih prospektih, zlasti v prospektu hiše tradicije „Zvanītāji“ v Rucavi (2005). Glede na komentarje, ki se od leta 2006 zbirajo v knjigi obiskovalcev hiše tradicije „Zvanītāji“, je za nekatere to okus iz otroštva, za druge ponovno odkritje, spet za tretje pa nepričakovano doživetje, povezano z občino Rucava.

Na sloves masla „Rucavas baltā sviesta“ kažejo tudi redna prisotnost proizvoda na razstavah, praznovanjih in festivalih, prejeta priznanja, članki v tiskanih medijih in zapisi v medijih: „Baltais sviests tiešām ir gards!“ [Res izvrstno svetlo maslo!] („Padomnieks“, priloga časopisa „Kursas laiks“, št. 30(50)); „Kurzemnieku maltīte“ [Prehrana prebivalcev Kurzema] („Praktiskais latvietis“, 11. avgust 2008); „Tradicionālās gudrības Kurzemes sievu virtuvē“ [Tradicionalni okusi kurzemske kuhinje] („Kultūras pulss“, priloga časopisa „Kurzemes vārds“, 22. januar 2008); „Māca putru vārīt gultā“ [Kako pripraviti kašo v postelji] (časopis „Kursas laiks“, 16. februar 1999); „Īsts un patiess!“ [Pristno in resnično!] (Revija „OK!“, št. 44, 18. julij 2014); „Baltais sviests ar skunstīgo jušanu no Rucavas“ [Prefinjen okus svetlega masla iz Rucave] (6. september 2014, spletišče http://apollo.tvnet.lv/); „Baltais sviests jeb leitis“ [Svetlo ali latvijsko maslo] (12. februar 2011, spletišče http://apollo.tvnet.lv/).

Maslo „Rucavas baltais sviests“ je sestavni del kulturne in kulinarične dediščine Rucave. V tej regiji je glavno živilo na mizi ob vseh pomembnih dogodkih. Ponavadi se ga ponudi tudi obiskovalcem, da se jim predstavijo tradicija in okusi Rucave.

Združenje za tradicijo Rucave (Rucavas tradīciju klubs) in združenje žena za ohranjanje tradicije (Rucavas sievas), dejavna v okviru hiše tradicije „Zvanītāji“, opozarjata na pomen masla „Rucavas baltais sviests“ s tradicionalnim kulturnim programom v čast Rucave za turiste (Rucavas goda mielasts), kjer lahko obiskovalci poizkusijo regijske specialitete, med drugim tudi maslo „Rucavas baltais sviests“. Število udeležencev programa v hiši tradicije „Zvanītāji“ je med letoma 2006 in 2015 naraslo (med njimi so tudi tuji obiskovalci, zlasti Švedi, Nemci, Madžari, Poljaki, Bolgari, Belorusi, Estonci, Ukrajinci, Britanci, Rusi, Japonci, Islandci, Nizozemci, Finci in Litovci). V knjigi obiskovalcev hiše tradicije „Zvanītāji“ je veliko pohval tako glede gostoljubja kot odličnih jedi Rucave, zlasti masla „Rucavas baltais sviests“, pri katerem obiskovalci cenijo odličen okus, ki pride do izraza tako s krompirjem, kuhanim na pari, kot na rženem kruhu.

Maslo „Rucavas baltais sviests“ je na največjih prireditvah uspešno predstavljalo Rucavo, včasih pa tudi Kurzeme in celotno Latvijo: na dnevu Rucave v latvijskem etnografskem muzeju na prostem v Rigi (2005), ob praznikih svete Ane in svetega Janeza v muzeju „Vītolnieki“ v naravnem parku Pape (2006–2016), na fotografskem dogodku „Dan v Latviji“ (1 diena Latvijā) v hiši tradicije „Zvanītāji“ v Rucavi (2007), na predstavitvi latvijske kulture ob srečanju NATA, v latvijskem etnografskem muzeju na prostem (avgust 2008), na dnevu Rucave ob kongresu latvijskega jezika in kulture na pedagoški akademiji v Liepāji (2008), ob dnevu evropske kulturne dediščine na kmetiji „Mikjāņi“ v vasi Ķoņi v naravnem parku Pape (9. september 2011), na festivalu svetega Jurija v Palangi (26. april 2013) in ob dnevu baltske enotnosti v Rucavi (13. september 2014).

Združenje za ohranjanje tradicije „Rucavas sievas“ organizira seminarje in predavanja o pripravi masla „Rucavas baltais sviests“, predstavlja znanja in spretnosti za njegovo izdelavo ter na sejmih in festivalih v Rigi ter Liepāji in drugih krajih organizira degustacije, na katerih je maslo mogoče tudi kupiti. Način priprave masla „Rucavas baltais sviests“ je bil predstavljen v časopisu „Kursas laiks“ (2002), reviji „Ievas māja“ (2. maj 2007), časopisu „Kurzemes vārds“ (2008), reviji „Praktiskais latvietis“ (2008), televizijski oddaji „Panorāma“ na LTV1 (2008), televizijski oddaji „TE – Latvijas jaunatklāšanas raidījums“ na LTV7 (2012), ob neposrednem radijskem prenosu iz hiše tradicije „Zvanītāji“ v oddaji „Nedēļas nogale“ (11. oktober 2014) in v oddaji „Rucavniece Mirdza Ārenta“ na regionalni televizijski postaji Aizpute.

Sklic na objavo specifikacije

(drugi pododstavek člena 6(1) te uredbe)

http://www.zm.gov.lv/partikas-un-veterinarais-dienests/statiskas-lapas/partikas-uzraudziba/lauksaimniecibas-un-partikas-produktu-norazu-registracija?nid=2247

(1) UL L 343, 14.12.2012, str. 1.